IX global Boku forum ishtirokchilari Tog'li Qorabog'ga tashrif buyurdi

Ozarbayjonda 16–18 iyun kunlari “Global dunyo tartibidagi tahdidlar” mavzusida IX global Boku forumi bo'lib o'tayotgani haqida xabar berilgandi. Forum ishtirokchilari 19 iyun kuni Tog'li Qorabog' iqtisodiy rayoni – Fuzuliy va Shusha shaharlarida bo'ldi, deya xabar bermoqda “Bugun.uz” muxbiri.
Qayd etilishicha, tashrif Shusha shahrida Tog'li Qorabog' va Sharqiy Zangazur iqtisodiy hududlariini rekonstruktsiya qilish va rivojlantirish, hududlarni minalardan tozalash ishlari bilan tanishish maqsadida amalga oshirilgan. Bir qator davlatlarning sobiq prezidentlari, bosh vazirlari va oliy martabali mehmonlarga tashrif chog'ida mahalliy va xorijiy OAV vakillari hamrohlik qilgan.
Forumda so'zga chiqqan Ozarbayjon prezidentining Shusha shahridagi maxsus vakili Oydin Karimov Shushada 2 mingdan ortiq tarixiy obidalar mavjudligini va ularning ko'pchiligi armanlar ishg'oli davrida vayron bo'lganini, yodgorliklarning bir qismi restavratsiya qilinayotganini aytdi.
Shuningdek, maxsus vakil shaharda amalga oshirilayotgan rekonstruktsiya ishlari haqida gapirar ekan, Shusha to'liq elektr energiyasi bilan ta'minlanganini, shaharning suv ta'minotini yaxshilash, yangi suv manbalarini topish ishlari olib borilayotganini, kanalizatsiya tarmoqlari yangilanayotgani va yangi yo'llar, ko'chalar qurilishini qayd etdi.
Qorabog' iqtisodiy rayoni tarkibiga kirgan ozod qilingan hududlar (Shushadan tashqari) bo'yicha Ozarbayjon prezidentining maxsus vakili Emin Huseynov ozod qilingan hududlar minalardan tozalanayotganini ma'lum qildi. U o'tgan davrda bu hududlarda olib borilgan qurilish ishlari haqida gapirdi.
Bundan tashqari, prezidentining Zangilon viloyatidagi maxsus vakili Vohid Hojiyev Zangilonda ishg'olga qadar 31 ming 330 nafar aholi istiqomat qilgani, 9 ta maktabgacha ta'lim muassasasi va 19 ta boshlang'ich maktab bo'lganini ta'kidladi.
Uning so'zlariga ko'ra, bosqinchilik davrida Zangilon ekotizimiga ham jiddiy zarar yetgan, biroq viloyat quyosh energiyasi va ekoturizm bo'yicha katta imkoniyatlarga ega. Vohid Hojiyevning aytishicha, Zangilon aeroporti qurilishi 2022 yilning sentyabr oyida yakunlanadi.
Ma'lumot o'rnida, 2020 yil sentyabr oyi oxirida Tog'li Qorabog'da Armaniston va Ozarbayjon o'rtasida harbiy harakatlar qayta boshlangan. Uzoq muddatli mojaro tinch aholi orasida talafotlarga olib kelgan. Tomonlar sulh tuzish uchun bir necha bor urinishgan, ammo 10 noyabrga o'tar kechasi erishilgan uch tomonlama kelishuvgina muvaffaqiyatli yakunlangan. Moskvaning vositachiligi bilan Ozarbayjon va Armaniston o't ochishni butunlay to'xtatishga, mahbuslar va o'liklarni o'z vataniga qaytarishga kelishilgan.

Eslatib o'tamiz, avvalroq Global Boku forumida Yaqin Sharq va musulmon dunyosidagi muammolar muhoqama qilingandi.